钦定古今图书集成/明伦汇编/氏族典/第024卷 > 冯康国
## 钦定古今图书集成/明伦汇编/氏族典/第024卷 > 冯康国

按《宋史冯康国传》：“康国，字元通，本名轓，遂宁府人。为
太学生，负气节。建炎中，高宗次杭州，张浚留平江。苗
刘作乱，浚欲得辩士往说之。时轓客浚所，慷慨请行，
浚遣之至杭说傅正彦，傅按剑大怒，轓辞气不屈，正
彦乃善谕遣还。浚复遣轓移书傅等，告以祸福。勤王
兵集，傅等惧，轓知其可动，乃说宰相朱胜非以今日
之事当以渊圣皇帝为主，睿圣皇帝宜复为大元帅，
少主为皇太侄，太后垂帘。”胜非令与傅正彦议，皆许
诺。诏补轓奉议郎，守兵部员外郎，赐五品服，更名康
国。高宗反正，以张浚宣抚川、陕，浚辟康国主管机宜
文字。浚至蜀，遣康国入奏事，诏进两官，为荆湖宣谕使，以擅造制书，坐贬秩二等。绍兴三年，浚召还，与康
国俱赴行在。浚既黜，御史常同因论康国，罢之。起知
万州、湖北转运判官。浚相，入为都官员外郎。浚去位，
康国乞补外，赵鼎言于高宗，迁右司员外郎，除直显
谟阁、知夔州。丁母忧，起复，抚谕吴玠军，除都大主管
川、陜茶马，卒。